Document ID: 31988L0014

*****
ΤΕΤΑΡΤΗ ΟΔΗΓΙΑ ΤΟΥ ΣΥΜΒΟΥΛΙΟΥ
της 22ας Δεκεμβρίου 1987
σχετικά με τις διατάξεις για τη θερινή ώρα
(88/14/ΕΚΑΧ, ΕΟΚ, Ευρατόμ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100Α,
την πρόταση της Επιτροπής,
σε συνεργασία με το Ευρωπαϊκό Κοινοβούλιο (1),
τη γνώμη της Οικονομικής και Κοινωνικής Επιτροπής (2),
Εκτιμώντας:
ότι, η τρίτη οδηγία (84/634/ΕΟΚ) του Συμβουλίου της 12ης Δεκεμβρίου 1984 περί διατάξεων σχετικών με το θερινό ωράριο (3), όπως τροποποιήθηκε τελευταία από την οδήγια 85/582/ΕΟΚ (4), εισήγαγε κοινή ημερομηνία και ώρα, σε όλη την Κοινότητα, όσον αφορά την έναρξη της περιόδου της θερινής ώρας για τα έτη 1986, 1987 και 1988 και, όσον αφορά τη λήξη της περιόδου της θερινής ώρας, για τα ίδια έτη, δύο διαφορετικές ημερομηνίες, από από τις οποίες μια για τα κράτη μέλη εκτός της Ιρλανδίας και του Ηνωμένου Βασιλείου και μια για την Ιρλανδία και το Ηνωμένο Βασίλειο·
ότι το άρθρο 5 της τρίτης οδηγίας προβλέπει ότι το Συμβούλιο θα θεσπίσει, πριν από την 1η Ιανουαρίου 1988, μετά από πρόταση της Επιτροπής, τις διατάξεις που θα εφαρμόζονται από το 1989·
ότι δεν έχουν συγκεντρωθεί ακόμη όλα τα στοιχεία βάσει των οποίων θα καθορισθεί η ημερομηνία λήξεως της περιόδου της θερινής ώρας· ότι, κατά συνέπεια, οι ισχύουσες διατάξεις πρέπει να εξακολουθήσουν να ισχύουν και το 1989·
ότι πρέπει να καθοριστεί κοινή ημερομηνία και ώρα για την έναρξη της εφετινής περιόδου της θερινής ώρας, οι οποίες θα ισχύουν για το σύνολο του κοινοτικού χώρου·
ότι, προσωρινά, πρέπει να καθοριστούν δύο διαφορετικές ημερομηνίες λήξεως της περιόδου της θερινής ώρας για το προαναφερθέν έτος, εκ των οποίων η μία θα ισχύει για τα κράτη μέλη εκτός της Ιρλανδίας και του Ηνωμένου Βασιλείου και η άλλη για την Ιρλανδία και το Ηνωμένο Βασίλειο·
ότι, για γεωγραφικούς λόγους, οι κοινές διατάξεις για το θερινό ωράριο είναι σκόπιμο να μην εφαρμόζονται στα υπερπόντια εδάφη των κρατών μελών,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Για τους σκοπούς της παρούσας οδηγίας, η έκφραση «περίοδος θερινής ώρας» σημαίνει την περίοδο του έτους κατά την οποία η ώρα μετατίθεται 60 λεπτά μπροστά σε σχέση με την ώρα κατά τη διάρκεια του υπόλοιπου έτους.
Άρθρο 2
Τα κράτη μέλη λαμβάνουν τα αναγκαία μέτρα ώστε, σε κάθε κράτος μέλος, η περίοδος της θερινής ώρας για το 1989 να αρχίζει την Κυριακή 26 Μαρτίου 1989 στη 01.00, ώρα Γκρήνουιτς.
Άρθρο 3
Τα κράτη μέλη εκτός του Ηνωμένου Βασιλείου και της Ιρλανδίας λαμβάνουν τα αναγκαία μέτρα ώστε η περίοδος της θερινής ώρας για το 1989 να λήξει την Κυριακή 24 Σεπτεμβρίου 1989 στη 01.00, ώρα Γκρήνουιτς.
Άρθρο 4
Η Ιρλανδία και το Ηνωμένο Βασίλειο λαμβάνουν τα αναγκαία μέτρα ώστε η περίοδος της θερινής ώρας για το 1989, να λήξει την Κυριακή 29 Οκτωβρίου 1989 στη 01.00, ώρα Γκρήνουιτς.
Άρθρο 5
Κατόπιν προτάσεως της Επιτροπής, το Συμβούλιο θεσπίζει, πριν από την 1η Ιανουαρίου 1989, τις διατάξεις που θα εφαρμόζονται από το 1990 και μετά.
Άρθρο 6
Η παρούσα οδηγία δεν εφαρμόζεται στα υπερπόντια εδάφη των κρατών μελών.
Άρθρο 7
Η παρούσα οδηγία απευθύνεται στα κράτη μέλη.
Βρυξέλλες, 22 Δεκεμβρίου 1987.

Labels: 8
15
14